KOMMISSIONENS AFGØRELSE af 25. juni 1996 om godtagelse af tilsagn afgivet i forbindelse med antidumpingproceduren vedrørende importen af ubearbejdet rent magnesium med oprindelse i Rusland og Ukraine og om afslutning af proceduren vedrørende Kasakhstan (96/422/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 23,

under henvisning til Rådets forordning (EØF) nr. 2423/88 af 11. juli 1988 om beskyttelse mod dumpingimport eller subsidieret import fra lande, der ikke er medlemmer af Det Europæiske Økonomiske Fællesskab (2), senest ændret ved forordning (EF) nr. 522/94 (3), særlig artikel 9 og 10,

efter konsultation i Det Rådgivende Udvalg, og

ud fra følgende betragtninger:

(1) Ved forordning (EF) nr. 2997/95 (4), i det følgende benævnt »forordningen om midlertidig told«, indførte Kommissionen en midlertidig antidumpingtold på importen til Fællesskabet af ubearbejdet magnesium med oprindelse i Rusland og Ukraine og henhørende under KN-kode 8104 11 00 og 8104 19 00.

Der indførtes ikke midlertidig antidumpingtold på importen af den pågældende vare med oprindelse i Kasakhstan.

Ved forordning (EF) nr. 720/96 (5) forlængede Rådet gyldighedsperioden for tolden med indtil to måneder.

(2) I den efterfølgende procedure blev det fastslået, at der burde indføres endelige antidumpingforanstaltninger for at afhjælpe dumpingimportens skadelige virkninger. Resultaterne af og konklusionerne vedrørende alle aspekter af undersøgelsen, navnlig beslutningen om at betragte de to kategorier af ubearbejdet magnesium, der er omfattet af klagen, dvs. rent og legeret magnesium, som to særskilte varer med henblik på den endelige fastlæggelse af de faktiske omstændigheder, og ikke at lade ubearbejdet legeret magnesium indgå i undersøgelsen, redegøres der nærmere for i Rådets forordning (EF) nr. 1347/96 (6).

(3) Efter at være blevet underrettet om disse konklusioner afgav de to russiske producenter og de ukrainske myndigheder sammen med en ukrainsk producent visse tilsagn til Kommissionen i henhold til artikel 10 i forordning (EØF) nr. 2423/88.

(4) Bestemmelserne i disse tilsagn, navnlig de mindstepriser for salg til eksport til Fællesskabet, der er fastsat deri, sikrer, at de skadelige virkninger, der er fastlagt som led i den foreliggende antidumpingprocedure, afhjælpes.

(5) Hertil kommer, at eftersom de to russiske eksportselskaber, de ukrainske myndigheder og det ukrainske eksportselskab har forpligtet sig til at forelægge detaljerede og regelmæssige salgsoplysninger for Kommissionen og ikke at indgå direkte eller indirekte kompensationsaftaler med deres kunder i Fællesskabet, er det fastslået, at Kommissionen effektivt vil kunne overvåge, om bestemmelserne i tilsagnene overholdes.

(6) Den eksportlicensordning, som de ukrainske myndigheder har etableret, vil finde anvendelse i gyldighedsperioden for den ukrainske producents tilsagn og sikre, at al import til EU, der er omfattet af tilsagnet, vil være i overensstemmelse med bestemmelserne heri.

(7) På baggrund af bestemmelserne i artikel 15 i forordning (EØF) nr. 2423/88 bør tilsagnet træde i kraft på samme dato som den endelige antidumpingtold, der indføres ved forordning (EF) nr. 1347/96 som led i denne procedure.

(8) Under disse omstændigheder kan de tilsagn, der er afgivet af to russiske producenter og af de ukrainske myndigheder sammen med den ukrainske producent godtages, og undersøgelsen kan derfor afsluttes for så vidt angår de pågældende russiske og ukrainske producenter.

(9) De pågældende producenter underrettedes om de vigtigste kendsgerninger og betragtninger, på grundlag af hvilke der blev foreslået indførelse af endelige antidumpingforanstaltninger, og de har haft lejlighed til at fremsætte bemærkninger til alle aspekter af undersøgelsen. Skulle et tilsagn således blive trukket tilbage, eller skulle Kommissionen have grund til at antage, at et tilsagn misligholdes, kan der i medfør af artikel 7 og artikel 8, stk. 10, i forordning (EF) nr. 384/96 indføres en midlertidig told, og er betingelserne i artikel 8, stk. 9, i nævnte forordning overholdt, vil der blive indført en endelig antidumpingtold.

(10) For så vidt angår importen af ubearbejdet legeret magnesium med oprindelse i Rusland og Ukraine, som ikke var omfattet af den foreliggende undersøgelse, bør proceduren afsluttes.

(11) Hvad angår importen af ubearbejdet magnesium med oprindelse i Kasakhstan bekræftede den nye undersøgelse de undersøgelsesresultater, der er omhandlet i forordningen om midlertidig told, nemlig at importen af ubearbejdet magnesium fra Kasakhstan var ubetydelig og derfor ikke var til skade for EF-erhvervsgrenen. Hverken EF-erhvervsgrenen eller de øvrige eksportører har anfægtet disse undersøgelsesresultater. Proceduren bør følgelig afsluttes for så vidt angår importen af ubearbejdet magnesium med oprindelse i Kasakhstan.

(12) Ved høring af Det Rådgivende Udvalg om godtagelsen af de afgivne tilsagn blev der rejst indvendinger. Kommissionen sendte derfor i overensstemmelse med artikel 9, stk. 1, og artikel 10, stk. 1, i forordning (EØF) nr. 2423/88 en rapport til Rådet om resultatet af høringen og et forslag til godtagelse af tilsagnene. Da Rådet ikke har truffet anden afgørelse inden for en frist på en måned, anses nærværende afgørelse for vedtaget. Der blev ikke rejst indvendinger mod afslutningen af proceduren vedrørende Kasakhstan -

TRUFFET FØLGENDE AFGØRELSE:

Artikel 1

De tilsagn, der er afgivet af Avisma Titanium-Magnesium Works, Berezniki, Perm-regionen og Solikamsk Magnesium Works, Solikamsk, Perm-regionen, og det tilsagn, der er afgivet af de ukrainske myndigheder sammen med Concern Oriana, Kalush, Ivano-Frankovsk-regionen i forbindelse med antidumpingproceduren vedrørende importen af ubearbejdet ren magnesium med oprindelse i Rusland og Ukraine og henhørende under KN-kode 8104 11 00 eller ex 8104 19 00, godtages. Denne godtagelse får virkning fra den dato, hvor forordning (EF) nr. 1347/96 træder i kraft.

Undersøgelsen vedrørende de pågældende producenter afsluttes.

Artikel 2

Proceduren vedrørende importen af ubearbejdet legeret magnesium med oprindelse i Rusland og Ukraine afsluttes.

I denne afgørelse defineres ubearbejdet legeret magnesium som ubearbejdet magnesium, der med forsæt har et indhold på mere end 3 vægtprocent af legeringsstoffer som f.eks. aluminium og zink.

Artikel 3

Proceduren vedrørende importen af ubearbejdet magnesium med oprindelse i Kasakhstan afsluttes hermed.

Udfærdiget i Bruxelles, den 25. juni 1996.

På Kommissionens vegne

Leon BRITTAN

Næstformand

(1) EFT nr. L 56 af 6. 3. 1996, s. 1.

(2) EFT nr. L 209 af 2. 8. 1988, s. 1.

(3) EFT nr. L 66 af 10. 3. 1994, s. 10.

(4) EFT nr. L 312 af 23. 12. 1995, s. 37.

(5) EFT nr. L 100 af 23. 4. 1996, s. 1.

(6) Se side 1 i denne Tidende.